**Jegyzőkönyv**

**Készült:** Zalaszentgrót Város Önkormányzata Képviselő-testületének 2018. október 25-én 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:** Baracskai József polgármester

Balogh Gábor alpolgármester

Mazzag Zoltán képviselő

Dr. Tihanyi Ottó képviselő

Vári Mária képviselő

Veress János képviselő

Takács Tibor képviselő

Dr. Simon Beáta jegyző

Dr. Dézsenyi Veronika aljegyző

Dr. Gondos István jogi szakreferens

Ujvári Éva pénzügyi osztályvezető

Hetési-Tőke Judit védőnő

Dr. Al-Yari Mohamed intézményvezető

**Igazoltan távol marad:** Kovács László képviselő

Gelencsér István képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 7 tagja jelen van, így határozatképes. Kovács László és Gelencsér István képviselők előzetesen jelezték távollétüket a képviselő-testületi ülésről.

Kérem, aki egyetért a napirendi tárgysor tárgyalásával, szavazzon.

*A Képviselő-testület 7 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. Az egészségügyi alapellátási körzetekről szóló 16/2016. (IX. 30.) számú önkormányzati rendelet felülvizsgálata

Előadó: Baracskai József polgármester

Tárgyalja: Pénzügyi és Ügyrendi Bizottság

Humán Ügyek Bizottsága

1. Tájékoztató a Városi Önkormányzat Egészségügyi Központja működésének helyzetéről

Előadó: Baracskai József polgármester

Tárgyalja: Pénzügyi és Ügyrendi Bizottság

Humán Ügyek Bizottsága

1. Az önkormányzat törzskönyvi nyilvántartási adatainak kiegészítése

Előadó: Baracskai József polgármester

Tárgyalja: Pénzügyi és Ügyrendi Bizottság

1. Tájékoztató a 35 éves jubileumi városi ünnepséggel kapcsolatos előzetes tervezésről

Előadó: Baracskai József polgármester

Tárgyalja: Humán Ügyek Bizottsága

1. A Zalaszentgrót és környező települések Intézményfenntartó Társulása társulási megállapodásának módosítása

Előadó: Baracskai József polgármester

Tárgyalja: Szociális Bizottság

1. Döntés a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat megvalósításához többletforrás biztosításáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Általános iskolai felvételi körzethatárral kapcsolatos vélemény kialakítása

Előadó: Baracskai József polgármester

Tárgyalja: Humán Ügyek Bizottsága

1. Egyebek
2. Kérdések, interpellációk

**ZÁRT ÜLÉS**

1. Első lakáshoz jutók támogatására beérkezett pályázat elbírálása

Előadó: Baracskai József

Tárgyalja: Pénzügyi és Ügyrendi Bizottság

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámoló elfogadásával, szavazzon.

*A Képviselő-testület 7 igen szavazattal egyhangúlag elfogadta a lejárt határidejű határozatok végrehajtásáról szóló beszámolót.*

**2. sz. napirendi pont**

**Az egészségügyi alapellátási körzetekről szóló 16/2016. (IX. 30.) számú önkormányzati rendelet felülvizsgálata**

*A napirendhez tartozó előterjesztés a jegyzőkönyv mellékletét képezi*

**Baracskai József:** Tisztelettel köszöntöm Hetési-Tőke Judit védőnőt az intézmény képviseletében. A rendelet a háziorvosi, a házi gyermekorvosi, a fogorvosi és a védőnői körzetekről szól, amelynek felülvizsgálata azért vált szükségessé, mert a rendelet megalkotása óta eltelt időszakban több új utcaelnevezés történt.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az egészségügyi alapellátási körzetekről szóló 16/2018. (IX. 30.) számú önkormányzati rendelet felülvizsgálatával, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**101/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete az egészségügyi alapellátási körzetekről szóló 16/2016. (IX. 30.) számú önkormányzati rendelete felülvizsgálatát megtárgyalta, és az önkormányzati rendelet módosított 1-4. függelékeit az előterjesztés szerinti formában és tartalommal elfogadja.

*Határidő:* azonnal

*Felelős:* Baracskai József polgármester

**3. sz. napirendi pont**

**Tájékoztató a Városi Önkormányzat Egészségügyi Központja működésének helyzetéről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az intézményvezető a bizottsági ülésen hosszasan kiegészítette a beszámolóját. A dokumentumot hét téma köré építette: a közreműködői díjak, többletkapacitás befogadás, óraátcsoportosítás, tetőbeázás, labor, ÁSZ jelentés és önteszt eredményei, szükséges eszközök beszerzése. Tudjuk azt, hogy országosan kritikus az egészségügy helyzete, általános az orvoshiány és az alulfinanszírozás, sajnos Zalaszentgróton is kezd megjeleni ez a hiány. Az intézményvezető a közreműködői díjak emeléséről is adott tájékoztatást, ami hosszú távon biztosítja az intézmény működését. Az infrastruktúrával kapcsolatban a tető beázásáról tájékoztatott. Egy örömteli tény, hogy a többletkapacitásnak köszönhetően plusz TVK pontot kaptunk, de az intézmény biztonságos működéséhez plusz önkormányzati finanszírozás szükséges. Az önkormányzat közel 40 millió forinttal hozzájárul az egészségügyi központ üzemeltetéséhez. Jónak tartom hogy nem adtuk át az intézményt a Keszthelyi Kórháznak, ennek érzelmi okai is vannak. Azt javaslom, nézzük meg, hogy fog alakulni az intézmény üzemeltetése, hiszen a város teherbíró képessége a költségvetés terén is véges. Eddig jól működött az intézmény, de a magyar egészségügybe begyűrűző orvoshiány és a kapacitás finanszírozás hiánya a jövőben itt is éreztetni fogja a hatását. Az előterjesztést a Pénzügyi és Ügyrendi, valamint a Humán Ügyek Bizottsága megtárgyalta, elfogadásra javasolta a képviselő-testület részére.

**Veress János**: Jó lenne, ha az intézmény finanszírozását nem csak Zalaszentgrót város látná el, hanem az intézmény illetékességi területéhez tartozó környező települések is kivennék a részüket. Az intézmény több településről látja el a betegeket, ezt át kell beszélni a többi önkormányzat vezetőivel.

**Baracskai József**: Minden évben megtörténik a felkérés, hogy járuljanak hozzá az intézmény finanszírozásához a környező települések. Írásban kértük a kistérségünkhöz tartozó környező települések vezetőit. Annyiban valósult meg, hogy Zalabér, Zalavég és Tekenye községek támogatták az intézményt, a többi önkormányzat még válaszra sem méltatta a kérelmet. Többször elküldtük a levelet, de nem kötelességük, hogy az intézményt támogassák. Egy kistérségben Zalaszentgrót húzhatja a térséget, a települések pedig tolhatják a térséget, de mindenképpen egységként kellene működni. Az orvosi ügyelet kötelezően ellátandó feladat, erre kap minden térségtől hozzájárulást az intézmény. Az elkövetkezendőkben is meg fogjuk írni a levelet a településeknek és tájékoztatjuk a képviselőket.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központja működésének helyzetéről szóló tájékoztatóval, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**102/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a fenntartásában lévő Városi Önkormányzat Egészségügyi Központja működésének helyzetéről szóló tájékoztatót elfogadja.

A Képviselő-testület felkéri az intézmény vezetőjét, hogy a költségvetési kihatásokat is tartalmazó koncepciót szíveskedjen kidolgozni az intézmény általános működésére, azon belül különösen a szakrendelések racionalizálására vonatkozóan.

A Képviselő-testület felkéri a jegyzőt az intézményvezető döntésről való értesítésére.

Határidő: az értesítésre: 2018. október 31.

a koncepció kidolgozására: 2018. november 30.

Felelős: Dr. Simon Beáta jegyző

Dr. Al-Yari Mohamed intézményvezető

**4. sz. napirendi pont**

**Az önkormányzat törzskönyvi nyilvántartási adatainak kiegészítése**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés tartalmazza a kiegészítő adatokat, a képviselő-testület jóváhagyása szükséges az önkormányzat törzskönyvi nyilvántartásának módosításához. Az előterjesztést a Pénzügyi és Ügyrendi Bizottság megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat törzskönyvi nyilvántartási adatainak kiegészítésével, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**103/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 734390 törzskönyvi azonosító számom nyilvántartott ZALASZENTGRÓT VÁROS ÖNKORMÁNYZATA elnevezésű törzskönyvi alany esetén a törzskönyvi nyilvántartásában szereplő TEÁOR ’08 besorolás szerinti ténylegesen végzett tevékenységi körét az alábbi TEÁOR ’08 számokkal:

**4221 - Folyadék szállítására szolgáló közmű építése,**

**4222 - Elektromos, híradás-technikai célú közmű építése,**

**5210 - Raktározás, tárolás,**

**8110 – Építményüzemeltetés,**

valamint az alábbi kormányzati funkciókkal egészíti ki:

**042130 – Növénytermesztés, állattenyésztés és kapcsolódó szolgáltatások,**

**047110 – Kis- és nagykereskedelem igazgatása és támogatása.**

A Képviselő-testület felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2018. november 2.

*Felelős:* Baracskai József polgármester

Dr. Simon Beáta jegyző

**5. sz. napirendi pont**

**Tájékoztató a 35 éves jubileumi városi ünnepséggel kapcsolatos előzetes tervezésről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az idei évben is színvonalas rendezvények voltak Zalaszentgróton, de ha olyan fellépőt szeretnénk meghívni, aki széles körben ismert, időben le kell foglalni, és ez a költségvetés elfogadása után már nem lehetséges. Ezek a fellépők nem olcsók, a fellépési díj, az útiköltség és a megfelelő technikai berendezések jelentős költséget tesznek ki. A bizottsági ülésen elég sokat beszéltünk róla, hogy jövő évben hogyan alakuljon, augusztus 20-a keddre esik, így egy öt napos rendezvényt tartanánk, a város 35 éves jubileuma kapcsán egy nagyobb szabású rendezvény megszervezésére kerülhetne sor, együttműködve a Városi Művelődési Központ és a Szentgrótért Kft. vezetőivel, a helyi vállalkozókkal, a civil szféra képviselőivel. Meg kell beszélni, kinek milyen észrevétele, terve, ötlete és tapasztalata van. Már most el kell kezdeni a szervezést, hogy egy 35 éves születésnapot méltóképpen a város napján megünnepeljünk. A Humán Ügyek Bizottságának ülésen alakult ki az előterjesztésben szereplő összeg az augusztusi rendezvénysorozatra. Közösen szeretnénk bemutatni a saját értékeinket, mind a gasztronómiában, mind pedig a művészeti ágakban. Megkaptuk a Gyermekbarát település címet, a jövő évben e köré is szervezhetjük az ünnepi sorozatot. Az előterjesztést a Humán Ügyek Bizottsága megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 35 éves jubileumi városi ünnepséggel kapcsolatos előzetes tervezésről szóló tájékoztatóval, szavazzon.

*A képviselő-testület 7 igen szavazattal egyhangúlag az alábbi határozatot hozta:*

**104/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a 35 éves jubileumi városi ünnepséggel kapcsolatos előzetes tervezésről szóló tájékoztatót elfogadja, és kifejezi szándékát arra, hogy a település várossá avatásának 35. évfordulója méltó módon kerüljön megünneplésre.

A Képviselő-testület a fentiek szerinti rendezvény költségeire bruttó 8.000.000,- Ft összeget kíván elkülöníteni az önkormányzat 2019. évi költségvetésében.

A Képviselő-testület felkéri a polgármestert, hogy a Városi Könyvtár és Művelődési- Felnőttképzési Központ intézményvezetőjével, a Szentgrótért Kereskedelmi és Szolgáltató Kft. ügyvezetőjével, valamit a helyi vállalkozói és civil szféra képviselőivel együttműködésben további egyeztetéseket folytasson a jubileumi program előkészítése, különösen a fellépők kiválasztása tárgyában.

Határidő: 2019. december 31.

Felelős: Baracskai József polgármester

**6. sz. napirendi pont**

**A Zalaszentgrót és környező települések Intézményfenntartó Társulása társulási megállapodásának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A társulás fenntartásában lévő Zalaszentgróti Szociális és Gyermekjóléti Központ az alapító okiratában meghatározott feladatokat meghatározott településeken látja el. Ehhez jelentkezett Felsőpáhok, Ligetfalva és Zalacsány község, hogy szeretnének a házi segítségnyújtás terén is a társuláshoz tartozni 2019. január 1-jétől. Ez plusz költséggel nem jár, az intézményvezetővel egyeztetve ezt a feladatot el tudjuk végezni. Felsőpáhok nem a mi térségünkhöz tartozik, de ha tudunk, segítünk. Ebből is látszik, hogyan viszonyulunk a környező településekhez, hiszen csak együttműködve tudjuk fejleszteni térségünket. A Szociális Bizottság az előterjesztést megtárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgrót és környező települések Intézményfenntartó Társulás társulási megállapodásának módosításával, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**105/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgrót és környező települések Intézményfenntartó Társulása Társulási Megállapodásának 2019. január 1-jén hatályba lépő módosítását és annak egységes szerkezetbe foglalt okiratát a Társulási Tanács 12/2018. (IX. 25.) számú határozatának megfelelően elfogadja.

A Képviselő-testület felhatalmazza a polgármestert a Társulási Megállapodás módosításának, valamint a módosításokkal egységes szerkezetbe foglalt Társulási Megállapodásnak az aláírására.

A Képviselő-testület felhívja a jegyzőt, hogy a Társulási Megállapodás módosításának elfogadásáról szóló képviselő-testületi határozati kivonat két példányának megküldésével a Zalaszentgrót és környező települések Intézményfenntartó Társulását (8790, Zalaszentgrót, Dózsa Gy. u. 1.) értesítse.

Határidő: 2018. október 31.

Felelős: Baracskai József polgármester

Dr. Simon Beáta jegyző

**7. sz. napirendi pont**

**Döntés a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat megvalósításához többletforrás biztosításáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Az előterjesztés a déli iparterület infrastrukturális fejlődéséről szól. A TOP-1.1.3-15-ZA1-2016-00002 pályázatban egy hűtőházat szeretnénk felépíteni, mellette az egész terület infrastrukturális fejlesztését szeretnénk megvalósítani. A két pályázat együtt futott, és ha mindkét pályázat a teljes támogatási összeget elnyeri, több minden megvalósító lett volna. Mindkét projektre csökkentett támogatási összeget kaptunk. A két évvel ezelőtt benyújtott pályázatoknál az akkori költségbecslés az akkori árakat tükrözte, jelenleg viszont akár 50%-os áremelkedést is tapasztalunk. Három vállalkozástól kaptunk árajánlatot. A másik problémánk, hogy a közvilágítás kiépítése csak ott történne, meg ahol telephely működik. A területek eladásából tovább lehet folytatni a közvilágítás kiépítését. A közvilágítás 17 millió forinttal szerepel a pályázat költségvetésében, aminek jelenleg nincs értelme, a pályázati összeghez még önkormányzati többletforrást kell biztosítani, ahogy a határozati javaslatban szerepel. Javaslom, hogy az önkormányzat többlettámogatása érdekében kérelmet nyújtsunk be a támogató felé. Az építkezés idén elkezdődik, jövőre folytatódik, amennyiben többlettámogatást kapunk a támogatótól, nyilvánvalóan nem vesszük igénybe az önkormányzat többlettámogatását. Amennyiben a közvilágítás esetében történik olyan pozitív elbírálás, hogy csak a felét kell megvalósítani, akkor nyilván nem fogjuk igénybe venni a többletforrást. Akkor tudjuk elkezdeni a beruházást, aláírni a szerződést a kivitelezővel, ha a testület megszavazta. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület szármára a két határozati javaslatot. A gazdaságfejlesztés a TOP pályázatoknál kiemelt cél, Zala megyében a gazdaságfejlesztésben a Zalaszentgróti járás is szerepel, minden városnak, járásszékhelynek az ilyen irányú elképzeléseit támogatták. Ha ezt megvalósítjuk, Zalaszentgróton is nőni tud a foglalkoztatottság.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat megvalósításához többletforrás biztosításáról szóló 1. sz. határozattal, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**106/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete 20.000.000 Ft többletforrást előlegez meg az önkormányzat értékpapír eladásából származó bevételéből a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése projekt megvalósításához.

A Képviselő-testület felhatalmazza a polgármestert többletforrás biztosításához szükséges további intézkedések megtételére.

**Határidő:** 2018. december 31.

**Felelős:** Baracskai József polgármester

Kérem, aki egyetért a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése című pályázat megvalósításához többletforrás biztosításáról szóló 2. sz. határozattal, szavazzon.

*A Képviselő-testület 7 igen szavazattal egyhangúlag az alábbi határozatot hozta:*

**107/2018. (X. 25.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy az önkormányzata a TOP-1.1.1-15-ZA1-2016-00002 azonosítószámú Zalaszentgrót Déli ipari terület fejlesztése projekt megvalósításához szükséges, hiányzó fejlesztési forrás többlettámogatásként történő biztosítása érdekében kérelmet nyújtson be a Támogató felé.

A Képviselő-testület felhatalmazza a polgármestert a kérelem benyújtásához kapcsolódó további intézkedések megtételére.

**Határidő:** 2018. december 31.

**Felelős:** Baracskai József polgármester

**8. sz. napirendi pont**

**Általános iskolai felvételi körzethatárral kapcsolatos vélemény kialakítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Humán Ügyek Bizottsága a napirendi pontot megtárgyalta, elfogadásra javasolta a képviselő-testület részére. Amíg az önkormányzat volt a helyi közoktatási intézmény működtetője és fenntartója, mi határoztuk meg a beiskolázási körzethatárokat. Egyre több problémát jeleznek az iskolák, vannak olyan gyerekek, akik máshova nem tudnak menni, nem a körzethatáron belül laknak és a zalaszentgróti iskolába felveszik őket. Voltak különböző rendőrségi ügyek is, szeretném felhívni a tankerület figyelmét erre, fokozottan figyeljünk az iskolában tanulók anyagi és testi biztonságára. A zalaszentgróti iskolában egy nyugodt, kiegyensúlyozott tanítás és nevelés folyik, a problémákat csírájában kell elfojtani, nyilván a generációk változnak, a pedagógusoknak egy megfelelő életpálya került kialakításra. A gyerekeket és a szülőket meg kell nyugtatni és biztosítani az intézményben a megfelelő feltételeket.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az általános iskolai felvételi körzethatárral kapcsolatos vélemény kialakításával, szavazzon.

*A Képviselő-testület 7 igen szavazattal egyhangúlag az alábbi határozatokat hozta:*

**108/2018. (X. 25.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti köznevelésről szóló 2011. évi CXC. törvény 50. § (8) bekezdése alapján a Zala Megyei Kormányhivatal Zalaegerszegi Járási Hivatala részére javasolja, hogy a zalaszentgróti Deák Ferenc Általános Iskola, Gimnázium és Alapfokú Művészeti Iskola vonatkozásában felvételi körzethatárként Zalaszentgrót város közigazgatási területét jelölje meg.
2. Zalaszentgrót Város Önkormányzatának Képviselő-testülete a jogerős határozatok alapján a jegyzői nyilvántartásban szereplő, a településen lakóhellyel, ennek hiányában tartózkodási hellyel rendelkező hátrányos helyzetű gyermekek, tanulók létszámát az alábbiak szerint közli.
3. A Zalaszentgrót városban lakóhellyel, ennek hiányában tartózkodási hellyel rendelkező hátrányos helyzetű, óvodával jogviszonyban álló gyermekek létszáma: 5 fő; a halmozottan hátrányos helyzetű, óvodával jogviszonyban álló gyermekek létszáma: 4 fő.
4. A Zalaszentgrót városban lakóhellyel, ennek hiányában tartózkodási hellyel rendelkező hátrányos helyzetű, alapfokú iskolával tanulói jogviszonyban álló tanulók létszáma: 19 fő; a halmozottan hátrányos helyzetű, alapfokú iskolával tanulói jogviszonyban álló tanulók létszáma: 4 fő.
5. A Zalaszentgrót városban lakóhellyel, ennek hiányában tartózkodási hellyel rendelkező hátrányos helyzetű, középfokú iskolával tanulói jogviszonyban álló tanulók létszáma: 8 fő; a halmozottan hátrányos helyzetű, középfokú iskolával tanulói jogviszonyban álló tanulók létszáma: 0 fő.
6. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola Kossuth Lajos u. 11. szám alatti tagintézményében az 1-8. évfolyamra járó hátrányos helyzetű tanulók létszáma: 8 fő, a halmozottan hátrányos helyzetű tanulók létszáma: 2 fő;
7. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola Ifjúság u. 2. szám alatti tagintézményében az 1-8. évfolyamra járó hátrányos helyzetű tanulók létszáma: 8 fő; a halmozottan hátrányos helyzetű tanulók létszáma: 0 fő;
8. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola és Gimnázium Tánc-Játék Alapfokú Művészeti Iskolájában az 1-8. évfolyamra járó hátrányos helyzetű tanulók létszáma: 3 fő;
9. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola és Gimnázium Erkel Ferenc Alapfokú Művészeti Iskolájában az 1-8. évfolyamra járó hátrányos helyzetű tanulók létszáma: 0 fő;
10. Zalaszentgrót városban lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola felvételi körzetén kívüli általános iskolába járó hátrányos helyzetű tanulók létszáma: 3 fő, a halmozottan hátrányos helyzetű tanulók létszáma: 2 fő;
11. A Zalaszentgrót városban lakóhellyel, ennek hiányában tartózkodási hellyel rendelkező, 2019. augusztus 31-ig hatodik életévüket betöltő hátrányos helyzetű gyermekek létszáma: 2 fő.

A Képviselő-testület felkéri a jegyzőt az adatszolgáltatással kapcsolatosan szükséges intézkedések megtételére.

Határidő: 2018. október 31.

Felelős: Dr. Simon Beáta jegyző

**9. sz. napirendi pont**

**Egyebek:**

**Baracskai József**: Az októberre tervezett szabadságomat igénybe vettem. Meghívást intézünk a város lakossága felé: 2018. 11. 22-én 1800 órai kezdettel Zalaszentgrót Város Önkormányzatának Képviselő-testülete közmeghallgatást tart, amelyről a lakosok értesítést kapnak a zalaszentgróti médiumokon keresztül. A bizottsági ülésen beszéltünk a Fecskeház továbbfejlesztése pályázatról, a volt szakmunkásképzőre nyújtottuk be a pályázatot 4 lakás kialakítására, amely az adott összegből nem tud megvalósulni, a 80 millió forintos támogatást nem szeretnénk elengedni. A fiatalokról szól, nem csak lakhatást biztosít, van egy soft része, úgy mint az életre való felkészítés, különböző ösztönző rendszerek, albérleti hozzájárulás, segítés az életben és a munkához jutásban. Az irányító hatósághoz fordultunk, két lehetőség van, elengedjük az építkezést és csak a soft részt valósítjuk meg. Van egy olyan terv, hogy a kollégium épületében alakítunk ki lakásokat, a tervezést elkezdtük, egy tervrajzot készítettünk a lakások kialakításáról. A kollégium épülete tiszta, de rászorul a felújításra, pár éve, főleg nyáron diákcsoportok veszik igénybe a szálláshelyeket. Négy lakás kialakításáról van szó, fecskeház jelleggel 5 évig lakható, 2 évig bérmentesen. A pályázatnak 5 éves fenntartási kötelezettsége van, utána akár a vendéglátásban is hasznosíthatóvá válna. A tetőtér beépítése elkezdődött, ott még lehet folytatni ezt a munkát. Nincs bérbe adható önkormányzati lakás a városban, habár az építkezés fellendülőben van. Folynak a költségbecslések, hogy valóban beleférünk-e az adott támogatási összegbe. A temetőkre nagy figyelmet fordítunk, a zalaszentgróti temető melletti Türjei út felújítása folyik a vállalkozóval egyeztetve. A temetőt érintő szakaszon akadályok nem lesznek, a buszmegálló elkészítését nem tudják garantálni november 1-ig a kivitelezők. A rendőrséggel és a polgárőrséggel együtt fokozott figyelmet fordítunk a temetőkre az ünnepek során.

Kérdések interpellációk nem érkeztek, további hozzászólás hiányában a képviselő-testület a Magyarország helyi önkormányzatról szóló 2011. évi CLXXXIX. törvény 46. § (2) bekezdése c) pontja alapján zárt ülést tartására tér át.

Kmf.

Baracskai József Dr. Simon Beáta

polgármester jegyző